石鈞父之官火井乞詩贈行
作者：李流謙
朝代：宋

paragraphs: 君家嶙峋兩冰柱，黄塵漲天不敢汙。
阿雲醉卧呼不譍，斷碑零落荒阡雨。
君今去作火井縣，山中嬰兒待慈母。
前日一旱不堪說，危喘僅存無半縷。
祝君到官百不問，置酒先須酌田父。
從來和氣致豐年，一笑能令粟盈庾。
我方投犁學爲吏，人言未可紙上語。
今人古人豈相遠，力行所知心自許。
惟君可聞我可言，明日一尊黄鵠舉。